વૃશ્વિક લગ્નની કુંડળીવાળા આ જાતક પાણી પીતા હોય તો આશ્ચર્ય થાય. લગભગ જાગતા હોય ત્યારે પીવાનું ચાલુ જ હોય. જાતકની કુંડળીમાં લગ્ન ભાવમાં જ ચંદ્ર નીચનો છે એટલે સ્થિર લગ્ન હોવા છતાં મન અસ્થિર છે. બીજાભાવમાં કેતુ બેઠો છે સામાન્ય રીતે બીજે રાહુ-કેતુ કે અન્ય પાપ ગ્રહો હોય તો જાતકને બીડી, તમાકુ જેવા વ્યસનો તો હોવાના જ. આઠમા ભાવથી રાહુની દૃષ્ટિ પણ અહીં પડે છે. માતૃભાવનો સ્વામી વક્રી થઈ પોતાનાથી બારમે ત્રીજાભાવમાં પડ્યો છે અને બીજાભાવનાં સ્વામી ગુરુ પર દૃષ્ટિ કરે છે. કર્મભાવમાં સૂર્ય સ્વગૃહી થયો પણ તેની સાથે રહેલા મંગળ અને શુક્રને અસ્તનાં કરી દીધા. અહીં મંગળ લગ્નેશ છે. શુક્ર વ્યયેશ પણ છે. વાસના, નશો, વળગણ બારમાં ભાવની ઉપજ છે. આથી બીજોભાવ, માતૃત્વનો ચોથોભાવ, પ્રેમ-લાગણીનો પંચમભાવ, બારમો ભાવ તેમજ શુક્ર-મંગળની યુતિ તેમજ નીચનાં ચંદ્રને કારણે મનની નિર્બળતા તો ખરી જ. જાતકને દારૂનાં નશામાં પાગલ કરી દીધો, અને આર્થિક, માનસિક અને શારીરિક તકલીફો વધી ગઈ છે. દારૂ છોડાવવા ઘણાં પ્રયત્નો કર્યા પણ છૂટતો નથી. કદાચ જાતક છૂટી જશે પણ દારૂ તો નહી જ.